ମାଡି ଆସୁଛି ବନ୍ୟା ! ଉଛୁଳୁଛି ବୈତରଣୀ ଓ ଜଳକା, ୧୮ରେ ଆଉ ଏକ ଲଘୁଚାପ - Prameya News7\nମାଡି ଆସୁଛି ବନ୍ୟା ! ଉଛୁଳୁଛି ବୈତରଣୀ ଓ ଜଳକା, ୧୮ରେ ଆଉ ଏକ ଲଘୁଚାପ\nଭୁବନେଶ୍ୱର,୧୪/୦୯ଃ ବର୍ଷା ବିତ୍ପାତରେ ଉପକୂଳରୁ ଆଭ୍ୟନ୍ତରୀଣ ଓଡ଼ିଶା ପର୍ଯ୍ୟନ୍ତ ସବୁ କଲବଲ । ଦୁର୍ଦ୍ଦଶା ବଢ଼ାଇବାକୁ ମାଡ଼ି ଆସୁଛି ବନ୍ୟା । ଉଛୁଳୁଛି ବୈତରଣୀ, ଜଳକା । ବ୍ରାହ୍ମଣୀ, ବଂଶଧାରା, ଋଷିକୂଲ୍ୟା ଫୁଲିବାରେ ଲାଗିଛି । ମହାନଦୀ ତଳମୁଣ୍ଡରେ ଲଗାଣ ବର୍ଷା ଚାଲିଥିବାବେଳେ ଉପରମୁଣ୍ଡ ଛତିଶଗଡ଼ରେ ବି ପ୍ରବଳରୁ ଅତି ପ୍ରବଳ ବର୍ଷା ଆରମ୍ଭ ହୋଇଯାଇଛି । ଏଥିରେ ମହାନଦୀ ଓ ଏହାର ସମସ୍ତ ଶାଖା ନଦୀ ଉପରମୁହାଁ ହେବ ।\nପାଣିପାଗ ପୂର୍ବାନୁମାନ ଅନୁଯାୟୀ ଆସନ୍ତା ୧୮ରୁ ପୁଣି ଲଘୁଚାପ ବର୍ଷା ସମ୍ଭାବନା ଅଛି । ତେଣୁ ବନ୍ୟା ଆଶଙ୍କା ଆହୁରି ବଢ଼ିଯାଇଛି । ଜଳ ସମ୍ପଦ ବିଭାଗ କହିଛି, ଏବେ ବନ୍ୟା ସ୍ଥିତି ଉପୁଜିନାହିଁ । ତଥାପି ସତର୍କ ନଜର ରଖାଯାଇଛି । ଜଳ ସମ୍ପଦ ବିଭାଗର ସମସ୍ତ କର୍ମଚାରୀଙ୍କ ଛୁଟି ବାତିଲ କରାଯାଇଛି ।\nଜଳକାର ଜଳସ୍ତର ବିପଦ ସଙ୍କେତ ୫.୫୦ ମିଟର ହୋଇଥିବାବେଳେ ମଥାନିରେ ସନ୍ଧ୍ୟା ୬ଟାବେଳେ ଜଳସ୍ତର ୫.୬୮ ମିଟର ଥିଲା । କ୍ରମଶଃ ଜଳସ୍ତର ବଢ଼ୁଛି। ବୈତରଣୀ ଆଖୁଆପଦାରେ ସତର୍କ ସଙ୍କେତ ଡେଇଁ ବିପଦ ସଙ୍କେତ ଟପିବାକୁ ବସିଲାଣି । ଏଠାରେ ବିପଦ ସଙ୍କେତ ସ୍ତର ୧୭.୮୩ ମିଟର ଥିବାବେଳେ ସନ୍ଧ୍ୟା ୬ଟାବେଳେ ଜଳସ୍ତର ୧୭.୩୮ ମିଟର ଥିଲା । ଆନନ୍ଦପୁରରେ ବି ଜଳସ୍ତର ବଢ଼ୁଛି । ବ୍ରାହ୍ମଣୀ ଜଳସ୍ତର ବିପଦ ସଙ୍କେତଠାରୁତଳେ ଥିଲେ ମଧ୍ୟ ପାନପୋଷ ଓ ଜେନାପୁରରେ ଉପରମୁହାଁ ହେବାରେ ଲାଗିଛି । ଇବ୍ ନଦୀ ଫୁଲି ୨୧୭.୨୨ ମିଟରରେ ପ୍ରବାହିତ ହେଉଛି । କାଶିନରଗରରେ ବଂଶଧାରା ୫୩.୪୦ ମିଟର ଛୁଇଁଥିଲା ସନ୍ଧ୍ୟା ୬ଟାବେଳେ । ଯେଉଁଭଳି ନଦୀ ଫୁଲୁଛି, ରାତି ଭିତରେ ବିପଦ ସଙ୍କେତ ପାଖାପାଖି ପହଞ୍ଚିପାରେ । ଋଷିକୂଲ୍ୟା ବି ବଢ଼ୁଛି ।ବଡ଼ କଥା ହେଲା, ମହାନଦୀ ତଳମୁଣ୍ଡରେ ଫୁଲୁଛି ।\nପାଣିପାଗ ବିଭାଗ କହିଛି, ଭୀଷଣ ଅବପାତ ଉତ୍ତର ଓଡ଼ିଶା ଉପକୂଳ ଦେଇ ସ୍ଥଳଭାଗକୁ ଆସିବା ପରେ ପଶ୍ଚିମ-ଉତ୍ତର ପଶ୍ଚିମ ଦିଗରେ ଉତ୍ତର ଛତିିଶଗଡ଼କୁ ମୁହାଁଇଛି । ଏହା ଛତିଶଗଡ଼ ହୋଇ ମଧ୍ୟପ୍ରଦେଶ ଯିବ । ମଙ୍ଗଳବାର ରାଜ୍ୟରେ ବର୍ଷା କମିବ । ତଥାପି ନୂଆପଡ଼ା, କଳାହାଣ୍ଡି, କନ୍ଧମାଳ, ଗଞ୍ଜାମ, ନୟାଗଡ଼, ମୟୂରଭଞ୍ଜରେ ପ୍ରବଳ ବର୍ଷା ହୋଇପାରେ । ତେବେ ୧୭ ତାରିଖ ବେଳକୁ ବଙ୍ଗୋପସାଗରରେ ଆଉ ଏକ ଘୂର୍ଣ୍ଣିବଳୟ ସମ୍ଭାବନା ଥିବାରୁ ଏହା ପ୍ରଭାବରେ ପୁଣି ବର୍ଷା ବଢ଼ିବ ।\nକୃଷି ପାଣିପାଗ ବିଶାରଦ ଡକ୍ଟର ସୁରେନ୍ଦ୍ରନାଥ ପଶୁପାଳକ କହିଛନ୍ତି, ଆସନ୍ତା ୨୪ ଘଣ୍ଟା ପର୍ଯ୍ୟନ୍ତ କନ୍ଧମାଳ, ବୌଦ୍ଧ, ବଲାଙ୍ଗିର, ନୂଆପଡ଼ା, ଢେଙ୍କାନାଳ, ଅନୁଗୁଳରେ ପ୍ରବଳରୁ ଅତି ପ୍ରବଳ ବର୍ଷା ଜାରି ରହିବ । କେତେକ ଜାଗାରେ ୨୦୦ ମିମିରୁ ଅଧିକ ବର୍ଷା ହେବ । ସମ୍ବଲପୁର, ସୋନପୁର, ନୟାଗଡ଼ ଓ ଆଭ୍ୟନ୍ତରୀଣ ଗଞ୍ଜାମରେ ପ୍ରବଳ ବର୍ଷା ହୋଇପାରେ । କେନ୍ଦ୍ରାପଡ଼ା, ଜଗତସିଂହପୁର, କଟକ, ପୁରୀ, ଖୋର୍ଦ୍ଧା, ଯାଜପୁର, ଦକ୍ଷିଣ କେନ୍ଦୁଝରରେ ବର୍ଷା ହେବ, ମାତ୍ର ପରିମାଣ କମ୍ ରହିବ । ଝାରସୁଗୁଡ଼ା, ସୁନ୍ଦରଗଡ଼, ମୟୂରଭଞ୍ଜ ଏବଂ ଦେବଗଡ଼ରେ ହାଲୁକାରୁ ସ୍ୱଳ୍ପ ବର୍ଷା ହୋଇପାରେ । ଆସନ୍ତାକାଲିଠାରୁ ବର୍ଷା ପରିମାଣ କମିବ ।\n୧୮ରେ ଆଉ ଏକ ଲଘୁଚାପ ସମ୍ଭାବନା ଅଛି । ୧୯ରେ ଏହା ଅବପାତ ରୂପ ନେଇପାରେ । ସମ୍ଭବତଃ ୨୦ରେ ବାଲେଶ୍ୱର ଓ ପୂର୍ବ ମିଦନାପୁର ମଧ୍ୟରେ ସ୍ଥଳଭାଗ ଛୁଇଁପାରେ। ୨୧ରେ ସୁନ୍ଦରଗଡ଼ ଉପରେ ରହିବ । ଏହା ଉତ୍ତର ଓଡ଼ିଶାରେ ଅଧିକ ବର୍ଷା କରିପାରେ।ବର୍ତ୍ତମାନ ମହାନଦୀ ଉପରମୁଣ୍ଡରେ ପ୍ରବଳ ବର୍ଷା ଯୋଗୁ ମହାନଦୀ ଓ ଶାଖା ନଦୀ ଫୁଲିବ । ତେଲ୍, ହାତୀ ଜଳସ୍ତର ବଢ଼ିବ । ଇବ୍, ଇନ୍ଦ୍ରାବତୀ ଜଳସ୍ତର ବଢ଼ିବ । ବୈତରଣୀ ବି ଫୁଲିବ ।
